এস. এ. বারী

এস. এ. বারী এটি (২৮ মার্চ ১৯২৭ - ৩ মার্চ ১৯৮৭) একজন রাজনীতিবিদ যিনি বাংলাদেশের উপপ্রধানমন্ত্রী ছিলেন। মুক্তিযুদ্ধ ও জাতীয় জীবনে অনন্য সাধারণ অবদানের জন্য ২০০২ সালে তাকে “স্বাধীনতা ও মুক্তিযুদ্ধে স্বাধীনতা পুরস্কার” প্রদান করা হয়।

 জন্ম ও প্রাথমিক জীবন 
এস. এ. বারী ২৮ মার্চ ১৯২৭ সালে দিনাজপুরে জন্মগ্রহণ করেন। তার পিতা মোহাম্মদ তাইমুর। তার স্ত্রী উম্মে সাহারা।

 কর্মজীবন 
এস. এ. বারী ১৯৬১ সালে দিনাজপুর বারের আইনজীবী হিসেবে কর্মজীবন শুরু করেন। তিনি বার কাউন্সিলের সাধারণ সম্পাদক ছিলেন। তিনি দিনাজপুর আইন কলেজের প্রতিষ্ঠাতা।

 রাজনৈতিক জীবন 
এস.এ বারী ১৯৪১ সাল থেকে প্রগতিশীল আন্দোলনের সঙ্গে জড়িত ছিলেন। ১৯৪২ সালে ‘ভারত ছাড়’ আন্দোলনে অংশগ্রহণ করেন। ১৯৫১ সালে তিনি সিভিল লিবার্টি লীগের সদস্য হন। তিনি ১৯৫২ সালে ভাষা আন্দোলনে অংশগ্রহণ করেন এবং ১৪৪ ধারা ভঙ্গের অভিযোগে গ্রেপ্তার হন।

বারী ১৯৫৩-১৯৫৪ সালে ঢাকা বিশ্ববিদ্যালয়ের কেন্দ্রীয় ছাত্র সংসদ “ডাকসু”-এর ইতিহাসে শিক্ষার্থীদের ভোটে সরাসরি নির্বাচিত প্রথম ভিপি (সহ-সভাপতি)। ১৯৫১ সালে গঠিত যুবলীগের তিনি ছিলেন প্রতিষ্ঠাতা-সদস্য। ১৯৫৫ সালে তিনি কৃষক আন্দোলনের সঙ্গে যুক্ত হন। তিনি তৎকালীন পূর্ব পাকিস্তান ছাত্র ইউনিয়নের প্রতিষ্ঠাতা সম্পাদক, দক্ষিণ-পূর্ব এশীয় ছাত্র সম্মেলনের আহবায়ক এবং আন্তর্জাতিক ছাত্র ইউনিয়নের সদস্য ছিলেন। ১৯৬২ সালে আইয়ুব বিরোধী আন্দোলনে তাঁর অগ্রণী ভূমিকা ছিল। ১৯৬৯ সালের গণঅভ্যুত্থানের তিনি অন্যতম সংগঠক। এ সময় তিনি মওলানা ভাসানীর ন্যাশনাল আওয়ামী পার্টির (ন্যাপ) রাজনীতিতে যোগ দেন।

১৯৭১ সালে তিনি মুক্তিযুদ্ধে অংশগ্রহণ করেন। তিনি মুজিববাহিনীর ডালিমগা ক্যাম্পের দায়িত্বে নিয়োজিত ছিলেন। তিনি ভারতীয় শরণার্থী শিবিরে ত্রাণকার্যে গুরুত্বপূর্ণ দায়িত্ব পালন করেন।

১৯৭৭ সালে মওলানা ভাসানীর ন্যাশনাল আওয়ামী পার্টির (ন্যাপ) সাধারণ সম্পাদক নিযুক্ত হন।

তিনি ১৯৭৯ সালের জাতীয় সংসদ নির্বাচনে বাংলাদেশ জাতীয়তাবাদী দলের প্রার্থী হিসেবে তৎকালীন দিনাজপুর-৮ আসন থেকে সংসদ সদস্য নির্বাচিত হন। তিনি জিয়াউর রহমানের মন্ত্রিসভায় উপ-প্রধানমন্ত্রী এবং জনশক্তি ও  সমাজকল্যাণ মন্ত্রণালয়ের মন্ত্রী হিসেবে দায়িত্ব পালন করেন।

 মৃত্যু 
তিনি ১৯৮৭ সালের ৩ মার্চ মৃত্যুবরণ করেন।

 পুরস্কার ও সম্মননা 
এদেশের স্বাধিকার আন্দোলন ও মুক্তিযুদ্ধে অসাধারণ অবদানের জন্য ২০০২ সালে দেশের “সর্বোচ্চ বেসামরিক পুরস্কার” হিসাবে পরিচিত “স্বাধীনতা পুরস্কার” প্রদান করা হয় তাকে।

 তথ্যসূত্র 

 বহিঃসংযোগ 


বিষয়শ্রেণী:১৯২৭-এ জন্ম
বিষয়শ্রেণী:১৯৮৭-এ মৃত্যু
বিষয়শ্রেণী:স্বাধীনতা ও মুক্তিযুদ্ধে স্বাধীনতা পুরস্কার বিজয়ী
বিষয়শ্রেণী:জাতীয় সংসদ সদস্য
বিষয়শ্রেণী:বাংলাদেশের উপপ্রধানমন্ত্রী
বিষয়শ্রেণী:বাংলাদেশ জাতীয়তাবাদী দলের রাজনীতিবিদ
বিষয়শ্রেণী:দ্বিতীয় জাতীয় সংসদ সদস্য
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:দিনাজপুর জেলার আইনজীবী
বিষয়শ্রেণী:দিনাজপুর জেলার রাজনীতিবিদ
বিষয়শ্রেণী:ন্যাশনাল আওয়ামী পার্টির সাবেক রাজনীতিবিদ
বিষয়শ্রেণী:বাংলা ভাষা আন্দোলনের সক্রিয় কর্মী
বিষয়শ্রেণী:বাংলাদেশের সমাজকল্যাণ মন্ত্রী
বিষয়শ্রেণী:ডাকসু ভিপি